b'\n_START_ARTICLE_\nAsiamesterskapet i fotball for kvinner 2010\n_START_PARAGRAPH_\nAsiamesterskapet i fotball for kvinner 2010 ble arrangert i Chengdu, Sichuan, Kina mellom 19. mai og 30. mai. Det var det 17. asiamesterskapet i fotball for kvinner, og Kina arrangerer mesterskapet for andre gang, etter at mesterskapet i 1997 ble spilt i Guangdong. Australia vant mesterskapet for f\xc3\xb8rste gang etter \xc3\xa5 ha sl\xc3\xa5tt de regjerende mestrene Nord-Korea i straffesparkkonkurranse i finalen._NEWLINE_Nord-Korea fikk mer konkurranse i dette mesterskapet, men tapte ingen kamper av betydning i ordin\xc3\xa6rt spill.  Japan ble nummer tre, som i 2008, men forsvarte sin tittel i \xc3\x98stasiamesterskapet; Japans eneste tap var mot Australia, en s\xc3\xb8r\xc3\xb8stasiatisk nasjon, i semifinalen._NEWLINE_Mesterskapet var ogs\xc3\xa5 kvalifisering til VM 2011. Asia hadde tre plasser i VM-sluttspillet, det minste siden 1999. Vertsnasjonen Kina tapte b\xc3\xa5de semifinalen og bronsefinalen, og ble dermed nummer fire, sl\xc3\xa5tt ut av VM. Det er f\xc3\xb8rste gang Kina ikke klarer \xc3\xa5 kvalifisere seg til VM for kvinner.\n_START_SECTION_\nArenaer\n_START_PARAGRAPH_\nAlle kampene unntatt tre ble spilt i Chengdu Sports Center, Chengdu, med kapasitet til 42 000 tilskuere. De tre \xc3\xb8vrige kampene ble spilt i Shuangliu Sports Center, en dr\xc3\xb8y mil s\xc3\xb8rvest for bykjernen.\n_START_SECTION_\nGruppespill\n_START_PARAGRAPH_\nDe \xc3\xa5tte lagene ble delt inn i to grupper \xc3\xa1 fire lag etter en trekning, og ble rangert etter poeng. En seier ga tre poeng, uavgjort ett poeng til begge lag. To lag p\xc3\xa5 samme antall poeng ble rangert etter innbyrdes oppgj\xc3\xb8r, deretter etter m\xc3\xa5lforskjell i alle kamper og til slutt etter scorede m\xc3\xa5l i alle kamper._NEWLINE_Gruppe B hadde f\xc3\xa6rre d\xc3\xa5rlige lag enn gruppe A; vertsnasjonen Kina m\xc3\xb8ter Australia, som n\xc3\xa5dde finalen i 2006 og ble nummer 4 i 2008, S\xc3\xb8r-Korea, som ble nummer tre i 2003, og Vietnam, som slo Thailand i 2008 og aldri har blitt sist i sin gruppe. I gruppe A var regjerende mester Nord-Korea, Japan, nummer tre i 2008, Thailand, som vant i 1983 men har stagnert, og Burma, som ikke var kvalifisert i 2008 etter tap for Taiwan og Vietnam.'